Belasting se sperdatum is om die draai | Netwerk24
Deur Elvira Wood 15 Oktober 2019 07:50
Die Suid-Afrikaanse Inkomstediens se kantore in die middestad van Johannesburg. Foto: Google Maps
Jy het nog net 15 dae om dit te doen voor 31 Oktober.
Dit sluit twee Saterdae in. Dit volg nadat die SAID op 30 September aangekondig het dat sy takke in Oktober op Saterdae tussen 08:00 en 13:00 oop is om belastingbetalers te help.
Net sekere dienste sal egter beskikbaar wees. Dit sluit in:
Indiening van persoonlike belastingopgawes; en
Hulp om op die SAID se MobiApp te registreer en om opgawes via dié platform in te dien.
Indien jy wel by die SAID om hulp gaan aanklop, moet jy die volgende dokumente saamneem:
Jou IRP5- of IT3(a)-belastingsertifikate;
Jou IT3(b)-belastingsertifikate vir inkomste wat uit beleggings verdien is;
Besonderhede van mediese uitgawes wat nie deur jou mediese fonds gedek is nie;
Sertifikaat van jou mediesefonds wat bydraes aandui wat nié op jou IRP5- of IT3(a)-belastingsertifikaat verskyn nie;
Volledige diagnose van ’n gestremdheid (ITR-DD-vorm) indien van toepassing;
Bewys van bydraes tot ’n uittreeannuïteit;
Besonderhede van sakereise indien jy ’n reistoelaag ontvang;
Inligting oor buitelandse belastingkrediete wat weerhou is;
Finansiële state van inkomste uit ’n sakeonderneming, waar van toepassing; en
Enige ander bewyse vir eise wat jy wil indien.
Geen opgawe nodig as...
Die SAID herinner belastingbetalers dat hulle nié ’n opgawe hoef in te dien as hulle aan die volgende vereistes voldoen nie:
Jy het vir ’n volle 12 maande vir net een werkgewer gewerk en jy het ’n IRP5 ontvang. Die feit dat jy ’n IRP5 ontvang het, beteken inkomstebelasting is wel reeds deur die loop van die jaar afgetrek. As jy in die loop van die belastingjaar (van Maart 2018 tot Februarie 2019) van werk verander het, het jy meer as een werkgewer gehad;
Jy het geen addisionele belastingverwante aftrekkings soos mediese uitgawes, bydraes tot uittreeannuïteite en/of reisuitgawes nie;
Jy het absoluut geen ander inkomste gedurende die belastingjaar verdien nie; en
Jy het geen kapitaalwins van meer as R40 000 gedurende die jaar verdien nie.
Hoekom ’n opgawe steeds indien?
David van Niekerk van Van-tage Chartered Accountants & Registered Auditors skryf in ’n artikel op die Truth Workshop-blog van Trudie Brookmann Prokureurs dat daar ’n hele paar goeie redes is om ’n belastingopgawe in te dien – selfs al hoef jy dit nie te doen nie.
Van die redes sluit in:
’n Belastingaanslag word dikwels vereis wanneer jy aansoek doen om finansiering;
Die SAID mag jou dalk geld skuld omdat jy aftrekkings soos ’n skenking aan ’n goedgekeurde organisasie gemaak het;
Die SAID kan nooit kla dat jy iewers nie ’n opgawe ingedien het nie; en
Belastingklaringsertifikate word vereis vir wanneer jy ’n eiendom wil koop of verkoop. Jy moet elke jaar opgawes indien om só ’n sertifikaat te kry.
Die sperdatums vir vanjaar se belastingseisoen is as volg:
As jy nie van die digitale kanale gaan gebruik maak nie, het jy tot 31 Oktober 2019 om jou opgawes by jou naaste SAID-tak in te dien. Dit geld gewone en voorlopige belastingbetalers.
Alle belastingbetalers wat hul opgawes elektronies op die SAID se eFiling-diens of met die app indien het tyd tot 4 Desember 2019 om dit te doen.
Voorlopige belastingbetalers het tot 31 Januarie 2020 om opgawes deur een van die digitale kanale in te dien.
Meer oor: Suid-Afrikaanse Inkomstediens | Said | Belasting
Kieswetter: Dit gaan moeilik wees om teikens te haal
Dís waaroor belasting-betalers die meeste kla
ZAR/EUR 16,3 (4)
ZAR/GBP 19,04 (6)
Gold 1463,87 (-603)
Palladium 1729,5 (297)
Platinum 877,19 (18)
Silver 16,86 (-22)